b'\n_START_ARTICLE_\nBeckwith\xe2\x80\x93Wiedemannin oireyhtym\xc3\xa4\n_START_PARAGRAPH_\nBeckwith\xe2\x80\x93Wiedemannin oireyhtym\xc3\xa4 on ylikasvuoireyhtym\xc3\xa4, johon kuuluvat lis\xc3\xa4ksi muun muassa matala verensokeri, haiman ja kielen poikkeuksellinen suurikokoisuus sek\xc3\xa4 toisinaan takaraivon poikkeamat. Nopeutunut pituuskasvu alkaa heti syntym\xc3\xa4st\xc3\xa4, mutta hidastuu v\xc3\xa4hitellen._NEWLINE_Vammautuneiden henkinen kehitys on p\xc3\xa4\xc3\xa4s\xc3\xa4\xc3\xa4nt\xc3\xb6isesti normaalia. Joskus saattaa kuitenkin esiinty\xc3\xa4 kehitysvammaisuutta, sill\xc3\xa4 verensokerin huomattava mataluus aiheuttaa toisinaan mikrokefaliaa, pienip\xc3\xa4isyytt\xc3\xa4, ja hidastaa aivojen kehittymist\xc3\xa4. Oireyhtym\xc3\xa4st\xc3\xa4 k\xc3\xa4rsivist\xc3\xa4 kuitenkin vain arviolta 4\xc2\xa0% on keskitasoisesti tai vaikeasti kehitysvammaisia. Hieman yleisemp\xc3\xa4\xc3\xa4 on synnynn\xc3\xa4inen syd\xc3\xa4nvika. Harvoin esiintyy liikasormisuutta ja synnynn\xc3\xa4isi\xc3\xa4 kasvaimia._NEWLINE_Oireyhtym\xc3\xa4 nostaa tiettyjen sy\xc3\xb6pien, varsinkin Wilmsin tuumorin (nefroblastooman) riski\xc3\xa4. Oireyhtym\xc3\xa4 my\xc3\xb6s liittyy sek\xc3\xa4 hepato- ett\xc3\xa4 pankreatoblastoomaan._NEWLINE_Beckwith\xe2\x80\x93Wiedemannin oireyhtym\xc3\xa4n aiheuttaa geenivirhe. Useimmiten mutaatiot ovat satunnaisia, mutta 15\xc2\xa0% tapauksista oireyhtym\xc3\xa4 on vallitsevasti periytyv\xc3\xa4. On arvioitu, ett\xc3\xa4 Beckwith\xe2\x80\x93Wiedemannin oireyhtym\xc3\xa4st\xc3\xa4 k\xc3\xa4rsii arviolta yksi ihminen noin 13\xc2\xa0700:sta._NEWLINE_Oireiston kuvasi ensimm\xc3\xa4isen\xc3\xa4 Hans-Rudolf Wiedemann vuonna 1964.'